অনাথবন্ধু দাস আছিল ভূপেন হাজৰিকাৰ মোমায়েক। বৰ প্ৰতিভাৱান আৰু সুন্দৰ চেহেৰাৰ অনাথবন্ধু দাসে খুউব সোনকালেই ইহ-সংসাৰ ত্যাগ কৰিছিল। ১৯২৪ চনত; মাত্ৰ ২৩ বছৰ বয়সত। গীতে-মাতে সকলোতে আগৰণুৱা অনাথবন্ধু দাসৰ টাইফইড ৰোগ হৈছিল। ৰোগত আক্ৰান্ত হৈ থাকোঁতেই তেওঁ এদিন ভনীয়েক শান্তিপ্ৰিয়াক মাতি আনি তেওঁক ওচৰতে থকা নীলকান্ত হাজৰিকাৰ লগতে বিবাহ-পাশত আৱদ্ধ হ'বলৈ কৈছিল। কথাখিনি কোৱাৰ পিছদিনাই তেওঁৰ মৃত্যু হৈছিল।

যেতিয়া ১৯২৬ চনত শদিয়াত শান্তিপ্ৰিয়াৰ গৰ্ভত ভূপেন হাজৰিকাৰ জন্ম হৈছিল, তেতিয়া নীলকান্ত হাজৰিকাই শদিয়াৰ পৰা এখন টেলিগ্ৰাম প্ৰেৰণ কৰিছিল ভৰলুমুখৰ ঘৰলৈ; য'ত লিখা আছিল, "Blessed with a male Child"। দিনটো আছিল ৮ ছেপ্টেম্বৰ। টেলিগ্ৰামখন শান্তিপ্ৰিয়াৰ মাকে অৰ্থাৎ ভূপেন হাজৰিকাৰ আইতাকে ঘৰৰ সকলোকে দেখুৱাইছিল আৰু কৈছিল যে শান্তিৰ গৰ্ভত তেওঁৰ পুত্ৰ অনাথ আকৌ আহিছে। ভূপেন হাজৰিকা জন্ম হোৱাৰ ঠিক তিনি-চাৰিদিনৰ আগত আইতাকে হুলস্থুল লগাই সকলোকে কৈ ফুৰিছিল যে "অনাথ আহিছিল মোৰ ওচৰলৈ৷" আহি হেনো তেওঁক কৈছিল, "মা তই কিয় কান্দি থাক! মই গৈছিলোঁ, কিন্তু আকৌ আহিলোঁ নহয়। মই শান্তিৰ গৰ্ভত আকৌ আহিছোঁ৷"

ভূপেন হাজৰিকাৰ চাৰি নে পাঁচ বছৰ বয়সত আইতাকে এদিন কৈছিল, "তোক মই অনাথ বুলিহে মাতিম, ভূপেন বুলি নামাতোঁ।" তেওঁ ভাবিছিল যে, ২৩ বছৰ বয়সতে মৃত্যুবৰণ কৰা প্ৰতিভাৱান অনাথবন্ধু দাসেই শান্তিপ্ৰিয়াৰ গৰ্ভত পুনৰ ভূপেন হৈ উপজিছে।

শিল্প আৰু সাহিত্য
লক্ষ্মীনাথ বেজবৰুৱাৰ লগত সাক্ষাৎ
পল ৰ'বচনক সাক্ষাৎ
অনাথবন্ধু দাস আৰু ভূপেন হাজৰিকা